May vra Brexit-uitstel | Netwerk24
20 Maart 2019 14:19
Theresa May, Britse premier, het Woensdag die Europese Unie (EU) gevra vir 'n kort uitstel van die Brexit-spertyd op 29 Maart.
Die versoek om uitstel kom byna drie jaar nadat die Britte in 'n referendum besluit het om die EU te verlaat. May vra uitstel tot 30 Junie toe omdat sy nie die Britse parlement kon oortuig om haar en die EU se ooreengekome skeidingsplan goed te keur nie.
Jean-Claude Juncker, hoof van die Europese kommissie, het vroeër Woensdag op 'n Duitse radiostasie gesê: "Daar sal geen heronderhandelinge wees nie, daar sal geen nuwe onderhandelinge wees nie, en geen bykomende waarborge saam met dit wat reeds gegee is nie. Ons het daadwerklike toegewings aan Brittanje gemaak, daar kan niks meer wees nie."
"Dit is om die parlement net 'n klein bietjie meer tyd te gee. Die mense van hierdie land wag nou al drie jaar en is moeg vir die parlement se onvermoë om tot 'n besluit te kom en die premier deel hul frustrasie."
May het al die parlement gewaarsku as hulle nie haar skikkingsooreenkoms aanvaar nie, gaan sy vra vir 'n uitsteldatum. Die verkiesing vir lede van die Europese parlement waaraan Brittanje sal moet deelneem as hy nog in die unie is, vind van 23 Mei tot 26 Mei plaas.
Brexit-ondersteuners is bang dit gaan Brexit in die gevaar stel. Die opsies is dan onder meer om sonder 'n ooreenkoms uit die EU weg te breek of om 'n nuwe referendum te hou.
In die referendum in 2016 is die besluit om uit die EU te stap, met 17,4 miljoen stemme (52%) teenoor 16,1 miljoen stemme aanvaar.
Sedertdien het die land, wat altyd 'n pilaar van Westerse ekonomiese en politieke stabiliteit was, 'n reeks politieke krisisse beleef.– Reuters